tartuNLP/wikipedia-smugri-20251201 huggingface dataset:
Josef Bohuslav Foerster

Josef Bohuslav Foerster (30. joulukuuta 1859 – 29. toukokuuta 1951) oli tšekkiläinen säveltäjä. 
Foerster toimi myös Prahan konservatorion opettajana sekä johtajana vuosina 1922-1931. Hän sävelsi seitsemän oopperaa, joista tunnetuin on vuonna 1899 sävelletty Eva. Lisäksi hänen tuotantoonsa kuului viisi sinfoniaa, kaksi viulukonserttoa sekä teoksia kuorolle ja orkesterille.
Prahan konservatorio

Prahan konservatorio () on Tšekin pääkaupungissa sijaitseva musiikkioppilaitos.
Historia.
Konservatorio on perustettu vuonna 1808, ja se on yksi Euroopan vanhimmista musiikkiopistoista. Napoleonin sodat aiheuttivat viivästyksiä toiminnan alkamiselle, mutta lopulta vuonna 1811 konservatorio toiminta pääsi alkuun. Konservatoriota hallinnoi ja rahoitti aristokraattien muodostama ryhmä, ja sen ensimmäinen johtaja oli Bedřich Diviš Weber. Toimitilat olivat aluksi luostarissa. Vuonna 1918 konservatorio siirtyi valtion omistukseen, ja se sai nykyiset tilansa Prahan vanhasta kaupungista.
Laax

Laax (saksaa, virallisesti paikallisella sursilvanin murteella ) on kunta Sveitsissä Graubündenin kantonissa Surselvan hallintoalueella. Siellä on asukkaita vajaat kaksi tuhatta.
Sijainti.
Laax sijaitsee Reinin yhden alkujoen, Vorderrheinin laakson pohjoisrinteellä, Ual da Mulin -joen varrella. Laaxin kylä sijaitsee noin 1 000 metrin korkeudessa. Laaxin korkein kohta on Glarusin Alpeilla sijaitseva Bündner Vorab (3 028 m mpy.).
Laaxin naapurikuntia ovat Glarus Süd pohjoisessa, Flims idässä, Sagogn etelässä ja Falera lännessä. 
Talous.
Laaxin pääelinkeino on matkailu. Siellä on ollut hotelli vuodesta 1880 ja hiihtohissejä 1960-luvulta alkaen..
Laaxissa sekä naapurikuntien Flimsin ja Faleran alueella toimii yksi Sveitsin isoimmista talviurheilukeskuksista, "LAAX", jonka omistaa pörssinoteerattu "Weisse Arena Gruppe" -yhtiö. Alueella on muun muassa 224 kilometriä laskettelurinteitä ja neljä snow parkia. Laaxissa on pidetty muun muassa lumilautailun maailmancupkilpailu vuonna 2016–2017.
Jana Lahodová

Jana Lahodová (myöh. Vudmasková, 4. kesäkuuta 1957 Hradec Králové – 15. lokakuuta 2010) oli Tšekkoslovakiaa edustanut maahockeypelaaja ja olympiamitalisti.
Lahodová pelasi Tšekkoslovakian olympiahopeaa saavuttaneessa naisten maajoukkueessa Moskovassa 1980, missä naisten maahockeyturnaus kuului ensimmäisen kerran olympiaohjelmaan. Hän pelasi kahdessa ottelussa ja teki Puolaa vastaan ottelun ainoan maalin.
Květoslava Petříčková

Květoslava ”Květa” Petříčková (s. 17. heinäkuuta 1952 Praha) on Tšekkoslovakiaa edustanut, kilpauransa päättänyt maahockeypelaaja ja olympiamitalisti.
Petříčková pelasi Tšekkoslovakian olympiahopeaa saavuttaneessa naisten maajoukkueessa Moskovassa 1980, missä naisten maahockeyturnaus kuului ensimmäisen kerran olympiaohjelmaan. Hän pelasi kaikissa viidessä ottelussa.
Jiřina Kadlecová

Jiřina Kadlecová (s. 1. kesäkuuta 1948 Praha) on Tšekkoslovakiaa edustanut, kilpauransa päättänyt maahockeypelaaja ja olympiamitalisti.
Kadlecová pelasi Tšekkoslovakian olympiahopeaa saavuttaneessa naisten maajoukkueessa Moskovassa 1980, missä naisten maahockeyturnaus kuului ensimmäisen kerran olympiaohjelmaan. Hän pelasi kaikissa viidessä ottelussa ja teki kaksi maalia.
Jiřina Křížová

Jiřina Křížová (s. 21. helmikuuta 1948 Jirkov) on Tšekkoslovakiaa edustanut, kilpauransa päättänyt maahockeypelaaja ja olympiamitalisti.
Křížová pelasi Tšekkoslovakian olympiahopeaa saavuttaneessa naisten maajoukkueessa Moskovassa 1980, missä naisten maahockeyturnaus kuului ensimmäisen kerran olympiaohjelmaan. Hän pelasi yhdessä ottelussa.
Ei ilmestynyt

Ei ilmestynyt on Absoluuttisen Nollapisteen EP-levy sekä ensimmäinen virallinen julkaisu. Se julkaistiin 19. maaliskuuta 1994 levymerkillä Vinylmania.
Albumista tehtiin myös 300:n kappaleen vaihtoehtoinen painos Tommi Liimatan ja Tomi Krutsinin käsin maalaamin kansikuvin, joista 170 Liimatan ja 130 Krutsinin toteuttamina.
Kappaleesta "Kassi kauniita silmiä" päätyi levylle väärä miksaus, josta puuttuu tamburiiniraita. Alkuperäinen miksaus julkaistiin vuonna 2004 yhtyeen Sortovuodet 1994–2004 -kokoelmalevyllä. Vuonna 2018 Svart Records julkaisi EP:n yhdessä Neulainen Jerkunen-albumin kanssa 500 kappaleen vinyylipainoksena, joista mustalla vinyylillä 300 ja keltaisella 200. Vuonna 2021 Lipposen Levy Ja Kasetti julkaisi 200 kappaleen rajoitetun CD-painoksen EP:stä, jossa on uudenlainen kansitaide.
Lihassa ja taivaassa

Lihassa ja taivaassa on Absoluuttisen Nollapisteen EP-levy, joka julkaistiin 18. huhtikuuta 2007 levymerkillä Megamania.
Albumi debytoi Suomen virallisen singlelistan toisella sijalla, ja pysyi listalla yhteensä kolme viikkoa.
Milena Matějkovičová

Milena Strnadová o.s. Matějkovičová (s. 23. toukokuuta 1961) on tšekkiläinen pikajuoksija ja keskimatkojen juoksija, joka aktiiviurallaan edusti Tšekkoslovakiaa.
Matějkovičová karsiutui 400 metrin välierissä Bydgoszczin alle 20-vuotiaiden EM-kilpailuissa 1979. Ateenan EM-kilpailuissa 1982 hän juoksi toisen osuuden Tšekkoslovakian hopeajoukkueessa 4 × 400 metrin viestissä. Helsingin MM-kilpailuissa 1983 hän sijoittui 800 metrin juoksussa seitsemänneksi ajalla 2.01,72. Lisäksi hän juoksi toisen osuuden hopeaa saaneessa maansa 4 × 400 metrin viestijoukkueessa.
Matějkovičová voitti 800 metrin sisäratojen Euroopan-mestaruuden Göteborgissa 1984 ajalla 1.59,52. Stuttgartin EM-kilpailuissa 1986 hän sijoittui 800 metrillä viidenneksi ajalla 1.58,89. Hän karsiutui 800 metrin välierissä Tokion MM-kilpailuissa 1991 ja Genovan EM-hallikilpailuissa 1992.
Neulatyyny

Neulatyyny on ompelutyössä käytettävä apuväline, pieni kankaasta valmistettu tyyny, jossa voi säilyttää nuppi- tai ompeluneuloja. Neulatyynyn täytteenä käytetään hienoa hiekkaa, vanua tms. Parhaana täytteenä pidetään smirgelijauhetta, joka puhdistaa tyynyyn työnnetyn neulan tahmeudesta tai ruosteesta.
Vaatturi tai ompelija käyttää pukua asiakkaalle sovittaessaan huonomman käden ranteeseen tai käsivarteen kiinnitettyä neulatyynyä, josta hän voi kätevästi poimia nuppineuloja vaatteeseen.
Modernimpi versio neulatyynystä on magneettinen neulatyyny: kestomagneettilevy, jolla neulat voi myös kätevästi poimia lattialta.
Robert Pence

Robert Frank Pence (s. 1945) on Yhdysvaltain 34. Suomen-suurlähettiläs. Presidentti Donald Trump nimitti hänet tehtävään 14. marraskuuta 2017, ja senaatti vahvisti nimityksen 22. maaliskuuta 2018. Hän seurasi tehtävässään Charles C. Adams Junioria.
Politiikaltaan Pence kertoo olevansa ”keskivertorepublikaania liberaalimpi”, ja hän kannattaa esimerkiksi samaa sukupuolta olevien avioliittoja. Pence on suorittanut yliopistotutkinnon oikeustieteessä ja historiassa, ja valmistelee väitöskirjaa kirjailija Dantesta. 
Robert Pence ei ole sukua Yhdysvaltain varapresidentti Mike Pencelle. Hän on ennen suurlähettiläsvalintaansa rahoittanut republikaanista puoluetta sadoilla tuhansilla dollareilla.
Pence on kotoisin Virginiasta ja on muun muassa rakennusalan yrityksen Pence Groupin perustaja ja hallituksen puheenjohtaja. Hän on istunut World Affairs Council -ajatushautomon, American University -yliopiston ja Kennedy Center -kulttuurikeskuksen hallituksissa.
Pence jätti tehtävänsä 14. tammikuuta 2021.
Zuzana Moravčíková

Zuzana Moravčíková (s. 30. joulukuuta 1956) on tšekkiläinen keskimatkojen juoksija, joka aktiiviurallaan edusti Tšekkoslovakiaa.
Moravčíková karsiutui 800 metrin juoksun alkuerissä Milanon EM-hallikilpailuissa 1982 ja välierissä saman vuoden Ateenan EM-kilpailuissa. Hän saavutti 800 metrillä hopeaa sisäratojen EM-kilpailuissa Budapestissa 1983 halliennätyksellään 2.01,66. 
Moravčíková juoksi Helsingin MM-kilpailuissa 1983 kolmannen osuuden Tšekkoslovakian joukkueessa, joka saavutti hopeaa 4 × 400 metrin viestissä. Samojen kisojen 800 metrillä hän karsiutui välierissä. Hän sijoittui 800 metrillä kuudenneksi Göteborgin EM-hallikilpailuissa 1984.
Moravčíková juoksi 800 metrin ennätyksensä 1.56,96 Leipzigissa 27. heinäkuuta 1983.
Edward Diener

Edward Francis Diener ("Ed F. Diener"; 25. heinäkuuta 1946 Glendale, Kalifornia – 27. huhtikuuta 2021 Salt Lake City) oli yhdysvaltalainen psykologian professori, kirjailija ja tieteellinen konsultti. Hän oli professori Illinoisin yliopistossa, Urbana-Champaignissa, sekä Gallup Inc. -yhtiötä palvellut vanhempi tieteentekijä. Hän toimi myös Utahin ja Virginian yliopistojen professorina.
Professori Diener sai monia tunnustuksia ja hänen noin 300 tieteelliseen julkaisuunsa on viitattu runsaasti. Hän oli American Academy of Arts and Sciencesin jäsen vuodesta 2012.
Arkady Krasheninnikov

Arkady V. Krasheninnikov on venäläinen fyysikko ja tutkija. Hän oli Aalto-yliopiston Soveltavan fysiikan laitoksen nanomikroskopian keskuksessa vieraileva professori vuosina 2015–2019. Hän johtaa Saksan Dresdenissä sijaitsevassa Helmholtz-Zentrum Dresden-Rossendorfissa -tutkimuskeskuksessa "Atomistic Simulations of irradiation-induced Phenomena" -tutkimusryhmää (professori). Liäsksi hän on ollut sivutoiminen vieraileva professori Tanskan teknillisessä yliopistossa (DTU; 2015–2017) ja Venäjän tieteen ja tekniikan valtionyliopistossa (MISiS; 2014–2018).
Krasheninnikov valmistui Moskovan insinöörifysiikan instituutista (, lyh. MIFI; nyk. Kansallinen (ydinalan) tutkimusyliopisto "MEPhI", ) vuonna 1992 filosofian maisteriksi ja vuonna 1995 filosofian tohtoriksi (kiinteän olomuodon fysiikka). Hän on ollut vuodesta 2005 Helsingin yliopiston dosentti.
Alkusyksyyn 2017 mennessä hän oli työtovereineen julkaissut yli 170 vertaisarvioitua tieteellistä artikkelia. Hän oli 2017 yksi viitatuimpia fysiikan tutkijoita maailmassa ja kuului yhtenä runsaasta 20:stä Suomessa työskentelevistä tutkijoista kaikkiaan noin 3 300 tieteilijää maailmanlaajuisesti sisältävällä "2017 Highly Cited Researchers" -listalle.
Tereza Jančová

Tereza Jančová (s. 31. maaliskuuta 1999 Zvolen) on slovakialainen alppihiihtäjä.
Jančová kuului Slovakian joukkueeseen, joka saavutti joukkuekilpailun MM-hopeaa Sankt Moritzissa 2017. Hän oli varalaskijana, eikä laskenut yhdelläkään kierroksella. Henkilökohtaisissa lajeissa hän sijoittui samoissa kisoissa parhaimmillaan 43:nneksi pujottelussa. 
Jančová sijoittui Lillehammerin nuorten olympialaisissa 2016 alppiyhdistetyssä kymmenenneksi. Nuorten MM-kilpailuissa hän on ollut parhaimmillaan 25:s suurpujottelussa 2017.
Jančová voitti suurpujottelun Slovakian-mestaruuden 2017.
Matej Falat

Matej Falat (s. 8. helmikuuta 1993 Bojnice) on slovakialainen alppihiihtäjä.
Falat kuului Slovakian joukkueeseen, joka saavutti joukkuekilpailun MM-hopeaa Sankt Moritzissa 2017. Henkilökohtaisissa lajeissa hän on sijoittunut arvokilpailuissa parhaimmillaan 24:nneksi alppiyhdistetyssä Garmisch-Partenkirchenin MM-kilpailuissa 2011. Olympialaisissa hän on ollut parhaimmillaan 42:s supersuurpujottelussa Sotšissa 2014.
Falat saavutti universiadeissa hopeaa pujottelussa ja pronssia alppiyhdistetyssä Sierra Nevadassa 2015 sekä pronssia yhdistetyssä Almatyssa 2017. Nuorten MM-kilpailuissa hän on ollut parhaimmillaan 16:s alppiyhdistetyssä 2010.
Falat kilpaili maailmancupissa ensimmäisen kerran Banskossa helmikuussa 2011. Hän ei ole toistaiseksi saavuttanut maailmancupin pisteitä. Nor-Am Cupin kilpailussa hän on sijoittunut parhaimmillaan kuudenneksi Panoraman pujottelussa joulukuussa 2012 ja Euroopan Cupissa yhdeksänneksi Kronplatzin kaupunkikilpailussa joulukuussa 2015.
Sahapoimulehti

Sahapoimulehti ("Alchemilla oxyodonta") on ruusukasvien (Rosaceae) heimoon ja poimulehtien ("Alchemilla") sukuun kuuluva kasvilaji. Se on monivuotinen ruohovartinen kasvi, jolla on vankka juurakko. Sahapoimulehti on erotettavissa muista poimulehtilajeista varsiensa ja lehtiruotiensa karvoituksen sekä lehtiensä liuskojen laitojen hampaiden ja pääsuonien välisten kulmien perusteella.
Sahapoimulehti voi kasvaa reilut 30 cm korkeaksi ja sen kasvutapa vaihtelee kohenevasta pystyyn. Sahapoimulehden varret ja lehtiruodit ovat ylös asti karvaiset. Sahapoimulehden lehdet ovat tummanvihreitä, aaltoilevia sekä vankkarakenteisia, ja ne ovat alapuoleltaan heikosti karvaiset. Lehdet ovat muodoltaan lähes ympyrämäisen pyöreät, ja lehtien pääsuonien väliset kulmat ovat noin 45°. Lehdissä on seitsemästä yhdeksään sahalaitaista liuskaa, ja jokaisen liuskan laidoissa on 15–19 suoraa terävää hammasta. Sahapoimulehden kukat ovat monihaaraisissa kukkarykelmissä, joissa yksittäiset kukat ovat pieniä sekä keltavihreitä. Kukkapohjukset ja kukkaperät ovat kaljuja. Sahapoimulehti kukkii touko–kesäkuussa.
Sahapoimulehti kasvaa niityillä, metsänreunoissa, ruohikoilla, tunturikoivikoissa sekä kosteissa pensaikoissa. Sahapoimulehteä ei kasva Suomessa. Ruotsissa sahapoimulehteä tavataan harvinaisena lähellä Norjan rajaa.
Andreas Žampa

Andreas Žampa (s. 13. elokuuta 1993 Kežmarok) on slovakialainen alppihiihtäjä.
Žampa kuului Slovakian joukkueeseen, joka saavutti joukkuekilpailun MM-hopeaa Sankt Moritzissa 2017. Henkilökohtaisissa lajeissa hän on sijoittunut MM-kilpailuissa parhaimmillaan 20:nneksi pujottelussa Cortina d’Ampezzossa 2021. Olympialaisissa hän on ollut parhaimmillaan 16:s suurpujottelussa Pekingissä 2022, jolloin hän hävisi isoveljelleen Adam Žampalle 0,4 sekuntia ja yhden sijan. Nuorten MM-kilpailuissa hän sijoittui alppiyhdistetyssä yhdeksänneksi 2013 ja kymmenenneksi 2012.
Žampa kilpaili maailmancupissa ensimmäisen kerran Beaver Creekin suurpujottelussa joulukuussa 2012. Ensimmäiset maailmancupin pisteensä hän saavutti oltuaan 23:s Kitzbühelin alppiyhdistetyssä tammikuussa 2016. Parhaimmillaan hän on sijoittunut 18:nneksi Adelbodenin suurpujottelussa tammikuussa 2018.
Myös hänen veljensä Adam Žampa on alppihiihtäjä.
Richard S. Castellano

Richard S. Castellano (4. syyskuuta 1933 – 10. joulukuuta 1988) oli yhdysvaltalainen näyttelijä. Hänet tunnettiin muun muassa Peter Clemenzan roolista vuoden 1972 elokuvassa "Kummisetä".
Elämä ja ura.
Castellano syntyi amerikansisilialaiseen perheeseen Bronxissa. Hän työskenteli rakennusalalla, kunnes alkoi opiskella näyttelemistä vuonna 1961.
Castellano oli luonnenäyttelijä ja esitti usein amerikanitalialaisia hahmoja. Roolisuoristuksellaan näytelmässä "Lovers and Other Strangers" (1968) Castellano voitti Tony-palkinnon, ja hän sai Oscar-palkinnon ehdokkuuden näyteltyään myös sen elokuvaversiossa "Rakastajia ja muita veijareita" (1970). Tämä auttoi häntä saamaan Peter Clemenzan roolin Francis Ford Coppolan elokuvassa "Kummisetä" (1972). Hänellä ja Coppolalla oli erimielisyyksiä, eikä hän enää esittänyt roolia elokuvan jatko-osassa. "Kummisedän" jälkeen Castellanon näyttelijäura alkoi hiipumaan.
Castellano kuoli sydänkohtaukseen vuonna 1988 kotonaan New Jerseyssä. Hän oli kuollessaan 55-vuotias, ja hänellä oli ollut vaimo ja tytär.
Varta

Varta AG on saksalainen paristoja sekä akkuja valmistava yritys. Yrityksellä on kaksi tytäryhtiötä, Varta Microbattery GmbH ja Varta Storage GmbH. Yrityksen pääkonttori on Ellwangenin kaupungissa Saksassa.
Reina Victoria Eugenia (1920)

Reina Victoria Eugenia oli Espanjan laivaston vuonna 1920 vesillelaskettu kevyt risteilijä.
Suunnittelu.
Alus muistutti Britannian kuninkaallisen laivaston vuosina 1910-1914 valmistettuja Town-luokan risteilijöitä, mutta poikkesi niistä kolmella savuhormillaan. Täten se muistutti enemmän Australian laivaston "HMAS Adelaidea" vuosien 1938-1939 modernisoinnin jälkeen. Aluksen pääaseina oli kuusi Vickers-Carreran toimittamaa kuuden tuuman tykkiä, jotka oli asennettu yksiputkisina yksinkertaisten kilpien taakse keskilinjalle. Aseistuksen täydensivät neljä 47 millimetrin tykkiä ja neljä 21 tuuman torpedoputkea.
Alusten suojana oli Town-luokan mukaisesti kolmen tuuman panssarivyö, mutta propulsiojärjestelmä oli kaksiakselinen kuten "Adelaidella". Järjestelmä tuotti 25 500 hevosvoimaa, mikä mahdollisti suunnitellun 25,5 solmun maksiminopeuden. Koeajoissa alus saavutti 26,9 solmua 28 387 hevosvoimalla.
Valmistus.
Hankinta vahvistettiin 30. heinäkuuta 1914 annetulla laivastolailla. Alus tilattiin Sociedad Española de Construcción Navalilta (SECN) Ferrolista, missä köli laskettiin 31. maaliskuuta 1915. Alus laskettiin vesille 21. huhtikuuta 1920 ja otettiin palvelukseen 15. tammikuuta 1923.
Palvelus.
Vuonna 1925 Rifin sodassa alus oli sotatoimiin osallistuneen laivueen lippulaivana. Alus sai 1926 Santanderissa sotalipun kuningattarelta. Espanjan julistauduttua tasavallaksi vuonna 1931 alus liitettiin osaksi tasavallan laivastoa nimellä "Republica".
Espanjan sisällissodan alkaessa vuonna 1936 alus oli telakalla Cadizissa, missä kansallismieliset valtasivat aluksen. Telakalla aluksen vanhat hiilikäyttöiset kattilat korvattiin öljykäyttöisillä. Lisäksi aluksen kansirakenteet rakennettiin uudelleen kuten yksi savuhormi poistettiin ja kuusi kuuden tuuman tykkiä siirrettiin keskilinjaan ja neljä poistettiin. Aluksen aseistukseen lisättiin neljä saksalaista 88 millimetrin ilmatorjuntatykkiä ja torpedoputket poistettiin.
Alus osallistui sotatoimiin vain vähän ja se oli pääosin koululaivana ennen palveluksesta poistoaan vuonna 1956.
Navarra (1881)

Navarra oli Espanjan laivaston vuonna 1881 vesillelaskettu Aragón-luokan risteilijä.
Valmistus.
Alus tilattiin tammikuussa 1869 Ferrolista, missä köli laskettiin toukokuussa. Alus laskettiin vesille elokuussa 1881 ja otettiin palvelukseen seuraavana vuonna.
Palvelus.
Alus kuului 1890-luvulla Cádiziin sijoitettuun osastoon.
Aragón (1879)

Aragón oli Espanjan laivaston vuonna 1879 vesillelaskettu Aragón-luokan risteilijä.
Valmistus.
Alus tilattiin tammikuussa 1869 Cartagenasta, missä köli laskettiin vielä samana vuonna 2. toukokuuta. Alus laskettiin vesille 31. heinäkuuta 1879 ja otettiin palvelukseen seuraavana vuonna.
Palvelus.
Alus kuului 1890-luvulla Cadiziin sijoitettuun osastoon.
Castilla (1881)

Castilla oli Espanjan laivaston vuonna 1881 vesillelaskettu Aragón-luokan risteilijä.
Valmistus.
Alus tilattiin tammikuussa 1869 La Carracan telakalta Cádizista, missä köli laskettiin toukokuussa. Työt keskeytettiin 1873, mutta niitä jatkettiin tammikuussa 1877. Alus laskettiin vesille 9. syyskuuta 1881 ja luovutettiin laivastolle 1886.
Palvelus.
Alus liitettiin tammikuussa 1887 koulutuslaivueeseen, missä tehtävässä se vieraili useissa Välimeren satamissa. Vuoden 1890 alussa alus määrättiin Aasian laivueeseen. Alus lähti 9. huhtikuuta "Ulloan" ja "Don Juan de Austrian" kanssa Barcelonasta Filippiineille. Ne saapuivat 17. kesäkuuta Manilaan. Filippiinien kapinan 1896-1897 kahden ensimmäisen vuoden aikana alus esti aseiden salakuljetusta ja tuki maajoukkojen taistelua Caviten provinssissa Luzonilla.
Espanjan-Yhdysvaltain sodan alettua huhtikuussa 1898 alus kuului kontra-amiraali Patricio Montojo y Pasarónin laivueeseen Manilanlahdella. Taistelussa alukseen osui viisi kahdeksan ja kuuden tuuman kranaattia, kaksitoista viiden tuuman ja noin 33 pienempää kranaattia. Osumien seurauksena alus upposi ja 23-25 miestä sai surmansa ja noin 80 haavoittui.
Ruotsinpoimulehti

Ruotsinpoimulehti ("Alchemilla subglobosa") on ruusukasvien (Rosaceae) heimoon, poimulehtien ("Alchemilla") sukuun kuuluva kasvilaji. Se on monivuotinen sekä yleisesti ottaen keskikokoinen ruohovartinen kasvi, jolla on vankka juurakko. Ruotsinpoimulehti muistuttaa eniten vastakarvapoimulehteä ("Alchemilla sarmatica"), mutta eroaa siitä lehtiensä sekä kukkapohjustensa ulkonäön perusteella.
Ruotsinpoimulehti voi kasvaa noin 30 senttimetriä korkeaksi, ja sen varret ovat lähes kokonaan alaspäin suuntautuneiden karvojen peittämät. Myös lehtiruodit ovat varsien tapaan alaspäin suuntautuneiden karvojen peittämät. Lehdet ovat paksuja, tummanvihreitä, voimakkaasti aaltoilevia sekä muodoltaan pyöreitä ja liuskoittuneita. Lehdissä on seitsemästä yhdeksään pyöreäkärkistä ja hammaslaitaista liuskaa, joista jokaisen laidoissa on 15–17 hammasta. Ruotsinpoimulehden kukat ovat harvoissa, monihaaraisissa kukkarykelmissä, joissa yksittäiset kukat ovat pieniä ja kellanvihreitä. Kukkapohjukset ja kukkaperät ovat kaljuja. Ruotsinpoimulehti kukkii touko–kesäkuussa.
Ruotsinpoimulehti kasvaa niityillä, valleilla, tienpientareilla sekä muilla vastaavanlaisilla kasvupaikoilla. Ruotsinpoimulehteä ei kasva Suomessa. Ruotsissa se on melko yleinen Ruotsin keskiosissa, mutta esiintyy harvinaisena myös etelämpänä sekä pohjoisempana.
Aragón-luokka

Aragón-luokka oli Espanjan laivaston kolmen 1880-luvulla valmistetun aluksen muodostama risteilijäluokka.
Suunnittelu.
Puurunkoisilla parkkitakiloiduilla aluksilla oli kaksi savuhormia ja törmäyskeula. Ironcladeiksi suunnitellut alukset olivat raskastekoisia ja kömpelöitä. Valmistuessaan niiden aseistuksena oli kahdeksan 180 naulan (Armstrong 8 tuuman RML) tykkiä, jotka olivat jo asennettaessa vanhentuneita. Vuodesta 1885 alkaen "Navarralla" ja "Castilialla" oli neljä kyljille hyllyille asennettua Kruppin 5,9 tuuman BL -tykkiä ja kaksi Kruppin 4,7" BL -tykkiä. "Aragónilla" oli kuusi Hontorian valmistamaa 6,4" tykkiä. Apuaseina oli kaksi 87 millimetrin ja neljä 75 millimetrin tykkiä sekä kaksi 14 tuuman torpedoputkea. "Castillan" aseistuksen täydensi kymmenen konekivääriä.
Alusten propulsiojärjestelmänä oli yksiakselinen. Voima tuotettiin kolmesylinterisellä HC-höyrykoneellä, joka tuotti 4 400 hevosvoimaa. Alusten suunniteltu maksiminopeus oli neljätoista solmua. Hiilivarastoissa oli 460 tonnia hiiltä.
Tereza Čapková

Tereza Čapková (s. 24. heinäkuuta 1987 Příbram, Keski-Böömin lääni, Tšekkoslovakia) on tšekkiläinen keskimatkojen juoksija.
Čapková sijoittui maastojuoksun EM-kilpailujen 2005 alle 20-vuotiaiden sarjassa 27:nneksi. Hän oli 1 500 metrillä seitsemäs Pekingin alle 20-vuotiaiden MM-kilpailuissa 2006. Hän karsiutui saman matkan alkuerissä Kaunasin alle 23-vuotiaiden EM-kilpailuissa 2009. Hän oli Euroopan joukkuemestaruuskilpailujen superliigassa viides 1 500 metrillä 2011.
Čapková sijoittui 2012 Helsingin EM-kilpailujen 1 500 metrillä alun perin seitsemänneksi ajalla 4.10,17, mutta nousi lopulta pronssille, kun kilpailun neljä ensimmäistä hylättiin dopingin takia. Saman vuoden Lontoon olympialaisissa hän karsiutui 1 500 metrin alkuerissä. Hän sijoittui Euroopan joukkuemestaruuskilpailujen ykkösliigassa 1 500 metrillä toiseksi 2013. Hän oli maastojuoksun EM-kilpailuissa 56:s vuonna 2016.
Čapková on voittanut Tšekin-mestaruuden 800 metrillä ulkoradoilla 2011 sekä sisäradoilla 2008, 2010, 2011 ja 2012, 1 500 metrillä ulkoradoilla 2006, 2009 ja 2012 sekä 3 000 metrillä sisäradoilla 2016.
Reina Regente (1887)

Reina Regente oli Espanjan laivaston vuonna 1887 vesillelaskettu Reina Regente -luokan panssarikansiristeilijä.
Valmistus.
Alus tilattiin J. &amp; G. Thomsonilta, missä köli laskettiin 20. kesäkuuta 1886 telakkanumerolla 236. Alus laskettiin vesille 24. helmikuuta 1887 ja valmistui 1. tammikuuta 1888.
Palvelus.
Alus lähti 9. maaliskuuta 1895 Cadizista Tangeriin Marokkoon. Cadizinlahdella alus joutui kovaan tuuleen ja rankkaan merenkäyntiin. Aluksen päällikkö Francisco Sanz de Andino määräsi aluksen palaamaan satamaan. Alus ei kuitenkaan päässyt satamaan vaan se upposi.
Alfonso XIII (1891)

Alfonso XIII oli Espanjan laivaston vuonna 1891 vesillelaskettu Reina Regente -luokan panssarikansiristeilijä.
Valmistus.
Alus tilattiin Ferrolsta Reales Astilleros de Esteirolta, missä köli laskettiin 21. elokuuta 1887. Alus laskettiin vesille 3. elokuuta 1891 ja valmistui vuonna 1896 koululaivaksi. Alus otettiin palvelukseen 18. toukokuuta 1900.
Palvelus.
Maaliskuussa 1895 risteilijä "Reina Regenten" tuhouduttua merellä "Alfonso XIII" ja "Isla de Luzón" lähetettiin merelle etsimään tuhoutuneen aluksen reitiltä eloonjääneitä. Ne eivät kuitenkaan löytäneet mitään jäänteitä tuhosta.
Alus otettiin palvelukseen ja sijoitettiin reserviin heikon merikelpoisuutensa vuoksi. Sillä tehtiin kuitenkin lukuisia testejä Barcelonan edustalla, mutta suorituskykyongelmia ei saatu korjattua. Alus liitettiin toukokuussa 1897 koulutuslaivueeseen Mahóniin.
Espanjan–Yhdysvaltain sodassa alus siirrettiin 7. toukokuuta 1898 Cádiziin, missä se liitettiin kontra-amiraali Manuel de Cámaran komentamaan 2. laivueeseen. Laivue lähti 16. kesäkuuta Filippiineille, mutta aluksen hitauden (14 solmua) vuoksi Cámara päätti jättää "Alfonso XIII:n" Cádiziin. Alus suojasi sodan loppuun saakka Espanjan rannikkovesiä.
Alus poistettiin palveluksesta 18. maaliskuuta 1900 annetulla kuninkaallisella määräyksellä. Se hinattiin 1907 Bilbaoon romutettavaksi.
Lepanto (1893)

Lepanto oli Espanjan laivaston vuonna 1893 vesillelaskettu Reina Regente -luokan panssarikansiristeilijä.
Valmistus.
Alus tilattiin Cartagenan laivastontelakalta, missä köli laskettiin 1. lokakuuta 1886. Alus laskettiin vesille 16. marraskuuta 1893 ja valmistui 26. tammikuuta 1899.
Palvelus.
Alus poistettiin palveluksesta vuonna 1908 ja romutettiin vuonna 1911.
Acura RLX

Acura RLX on neliovinen henkilöauto, jota japanilainen Honda valmistaa Acura-brändin alla. RLX esiteltiin vuonna 2012 ja se tuli myyntiin seuraavana vuonna. Japanissa autoa myydään nimellä Honda Legend.
Lepanto (1929)

Lepanto oli Espanjan laivaston vuonna 1930 vesillelaskettu Churruca-luokan hävittäjä.
Valmistus.
Alus tilattiin 31. maaliskuuta 1926 Sociedad Española de Construcción Navalilta Cartagenasta, missä köli laskettiin 19. heinäkuuta 1928. Alus laskettiin vesille 9. marraskuuta 1929 ja luovutettiin laivastolle 7. elokuuta 1930.
Palvelus.
Elokuun puolivälissä 1930 alus oli Cartagenan edustalla koeajoissa päällikkönään Don Manuel Medina. Keväällä 1931 alus oli Baleaareilla sotaharjoituksessa. Alus ankkuroitui 2. huhtikuuta 1931 Palma de Mallorcalle laivueessa, jonka muut alukset olivat "Sánchez Barcáiztegui", "José Luis Diez", "Almirante Ferrándiz", "Velasco" ja "Lazaga". Se lähti 6. huhtikuuta laivueen mukana Mahóniin ja edelleen Ibizalle. Laivue saapui 11. huhtikuuta Barcelonaan. Aluksen päälliköksi tuli 25. toukokuuta Julio Ochoa Latorre. Alus osallistui 27. toukokuuta laivaston mukana laivastokatselmukseen. Se saapui 3. kesäkuuta laivueen mukana Cádiziin, mistä jatkettiin 8. kesäkuuta Välimerelle sotaharjoitukseen. Heinäkuun lopulla laivue lähti Palmasta Barcelonaan, missä se harjoitteli lentokoneiden kanssa.
Heinäkuussa 1932 laivue harjoitteli risteilijäosaston kanssa Galician rannikolla. Tasavallan presidentti vieraili laivueessa Santanderissa. Risteilijöiden jäätyä satamaan laivue lähti 24. elokuuta Santanderista Bilbaoon, jonne se saapui seuraavana päivänä. Laivue sai 27. elokuuta käskyn siirtyä Ferroliin, jonne se saapui 30. elokuuta.
Espanjan sisällissodan alussa alus osallistui Gibraltarin salmen sulkemiseen, millä estettiin kapinallisten joukkojen siirrot Marokosta Etelä-Espanjaan. Kapinallisten ilmahyökkäyksessä 5. elokuuta 1936 alus vaurioitui vain muutamaa tuntia ennen kuin Convoy de la Victoriaksi nimetty saattue läpäisi sulun. Syyskuussa alus liittyi laivueeseen, joka lähti Biskajanlahdelle tukeakseen tasavaltalaisten pohjoisrintamalla eristykseen jääneitä joukkoja. Pääosan vuodesta 1937 alus oli saattuetehtävissä ja eräässä tehtävässä se osallistui Cape Cherchellin taisteluun.
Cape Palosin taistelussa alus saattoi kahden muun hävittäjän kanssa risteilijä "Libertadia". Hävittäjät laukaisivat torpedonsa kohti hyökänneitä tasavaltalaisia, jolloin risteilijä "Baleares" upposi.
Espanjan sisällissodan päätyttyä alus kunnostettiin ja modernisoitiin, minkä jälkeen se teki lukuisia koulutuspurjehduksia osallistuen erilaisiin tilaisuuksiin. Aluksen päälliköksi tuli 15. kesäkuuta 1939 Manuel Alemán de la Sota. Alus poistettiin palveluksesta 24. toukokuuta 1957 ja romutettiin seuraavana vuonna.
Keriya

Keriya (, , pinyinin mukaan Yutian) on piirikunta Sinkiangin uiguurien autonomisella alueella Hotanin prefektuurissa Kiinassa. Kaupungin pinta-ala on 39,1 neliökilometriä ja väkiluku 249 899 (2010) Kaupunki on nykyisin suhteellisen pieni, mutta aikanaan siellä kukoisti Karadongin kaupunki, jonka rauniot sijaitsevat lähistöllä. Kaupungin asukkaat ovat pääosin uiguureja.
Maantiede.
Keriya sijaitsee Kunlunvuorten juurella Taklamakanin aavikon reunalla. Sen korkeus merenpinnasta on 1 459 metriä. Keriya on keidasalue, joka saa vetensä Keriyajoesta. Joki virtaa Kunlunvuorilta, jossa se saa vetensä sulavista jäätiköistä ja lumeta. Vielä viimeisen jääkauden aikana 9 700–4 000 vuotta eaa. joki virtasi aina Tarimjoelle saakka, mutta nykyisin se kuivuu aavikolle ennen joelle saapumistaan. Alueella vallitsee ankara mannerilmasto. Heinäkuun keskilämpötila on 25 °C ja tammikuun -6 °C. Keskimääräinen vuosittainen sadanta on vain 50 mm. Aavikoituminen ja vesivarantojen vähäisyys ovat Keriyan nykypäivän ongelmia.
Historia.
Keriya asutettiin rautakaudella ja ensimmäisellä vuosituhannella eaa. paikalliset aloittivat kastelujärjestelmien rakentamisen, mikä mahdollisti laajempimittaisen maanviljelyksen alueella. 200-luvun eaa. ja ajanlaskun alun välillä Keriyan keitaan pääkaupungiksi muodostui Karadong, joka toimi silkkitien yhtenä etappina. Kaupungista lähti myös tie Taklamanin aavikon läpi. Paikallinen kuningaskunta oli kiinalaisen Han-dynastian alainen, mutta sinne rakennetuista buddhalaisistatemppeleistä voidaan päätellä sen saaneen vaikutteita Gandharan alueelta Intian niemimaalta. Silkkitien kautta kaupunkiin levisi persialaisia, intialaisia, kreikkalaisia, tokaarilaisia ja kiinalaisia taidevaikutteita. Han-dynastian aikaisessa kronikassa "Houhanshu" Keriya mainitaan nimellä "Jumi". 400-luvulla jaa. Keriyajoen juoksu muuttui kaakkoon ja keidasalue siirtyi etelään, mikä päätti Keriyan kukoistuskauden. Marco Polo vieraili alueella vuonna 1275 ja mainitsi sen olevan tunnettu jaspiksestaan, kalsedonistaan ja puuvillasta. Keitaan pääkaupunkia kutsuttiin tuolloin nimellä "Pem" ja sen asukkaat olivat muslimeja.
1800-luvun lopulla Keriyan asukasluku oli noin 15 000. Keriyan muinaista historiaa tunnettiin vain huonosti aina vuoteen 1896 saakka, jolloin ruotsalainen tutkimusmatkailija Sven Hedin löysi Karadongin rauniot Keriyajoen varrelta hiekkaan hautautuneena. Marc Aurel Stein vieraili paikalla vuosina 1901 ja 1908, jolloin varsinaisessa kaupungissa oli pieni linnoitus, jota ympäröi pienet asutuskeskukset. Vuosien 1993 ja 2005 ranskalaiset ja kiinalaiset arkeologit ovat tutkineet Keriyajoen vartta ja alueelta on löydetty useita muita samankaltaisia arkeologisia kohteita.
Västö.
Vuoden 2010 väestönlaskennan mukaan Keriyan piirikunnan asukasluku oli 249 899. Vuonna 2000 noin 92 % Keriyan asukkaista oli etniseltä taustaltaan uiguureja, mutta Kiinan keskushallinto on kannustanut han-kiinalaisia siirtolaisia asettumaan alueelle esimerkiksi hallinnon virkatehtävien työpaikkojen avulla.
Honda Legend

Honda Legend on neliovinen henkilöauto, jota japanilainen Honda on valmistanut vuodesta 1985. Legend on merkin lippulaiva. Pohjois-Amerikassa auto myydään nimellä Acura RLX.
Vuoden 2007 Euro NCAP -kolaritestistä Legend sai tulokseksi täydet viisi tähteä.
Devin Booker

Devin Armani Booker (s. 30. lokakuuta 1996 Grand Rapids, Michigan) on yhdysvaltalainen koripalloilija.
Booker varattiin Kentuckyn yliopistosta NBA:han 13. pelaajana . NBA:ssa hän on vuodesta 2015 edustanut Phoenix Sunsia. Booker valittiin eseen vuonna 2016. ssa hän on pelannut vuosina 2020 ja 2021.
Booker valittiin Yhdysvaltain miesten maajoukkueen kokoonpanoon Tokion kesäolympialaisiin 2020, missä maa voitti kultaa. Toisen kultamitalinsa hän sai Pariisista 2024.
Bookerin isä Melvin Booker pelasi myös koripalloa NBA:ssa.
Metyyli-isotiosyanaatti

Metyyli-isotiosyanaatti (C2H3NS) on isotiosyanaatteihin kuuluva orgaaninen yhdiste. Yhdistettä voidaan käyttää lähtöaineena valmistettaessa muita orgaanisia yhdisteitä ja maaperän fumiganttina maataloudessa.
Ominaisuudet.
Huoneenlämpötilassa metyyli-isotiosyanaatti on väritöntä kiteistä ainetta. Yhdiste liukenee vähäisessä määrin veteen ja myös hydrolysoituu veden vaikutuksesta. Orgaanisista liuottimista sitä liuottavat muun muassa etanoli ja dietyylieetteri. Metyyli-isotiosyanaatti on myrkyllistä ja ärsyttävää. Se ärsyttää erityisesti silmiä aiheuttaen kyynelvuotoa.
Valmistus ja käyttö.
Metyyli-isotiosyanaattia voidaan valmistaa kuumentamalla metyylitiosyanaattia 130–160 °C:n lämpötilaan, jolloin se isomeroituu metyyli-isotiosyanaatiksi sinkkikloridin toimiessa katalyyttinä. Toinen käytetty menetelmä on metyyliamiinin ja hiilidisulfidin reaktiotuotteena muodostuvan N-metyyliditiokarbamaatin hapettaminen vetyperoksidin avulla. Metyyli-isotiosyanaattia käytetään heterosyklisten yhdisteiden valmistukseen ja näitä käytetään muun muassa fungisideinä, rikkaruohomyrkkyinä ja lääkkeinä (esimerkiksi ranitidiini). Metyyli-isosyanaattia voidaan käyttää maataloudessa sukkulamatojen ja sienten torjuntaan ja se levitetään maaperään fumigaatiolla.
Harvahammaspoimulehti

Harvahammaspoimulehti ("Alchemilla borealis") on ruusukasvien (Rosaceae) heimoon, poimulehtien ("Alchemilla") sukuun kuuluva kasvilaji. Se on monivuotinen sekä yleisesti ottaen keskikokoinen ruohovartinen kasvi, jolla on vankka juurakko. Harvahammaspoimulehti eroaa muista poimulehtilajeista varsiensa ja lehtiensä karvoitusten sekä kukintonsa ulkonäön perusteella. Harvahammaspoimulehti muistuttaa eniten keräpääpoimulehteä ("Alchemilla glomerulans"), mutta eroaa siitä kukinnon ulkonäön ja lehtien alapintojen karvoitusten perusteella. Harvahammaspoimulehti kuuluu kynsipoimulehtiryhmään ("Alchemilla acutidens" -ryhmä) yhdessä tummasuonipoimulehden ("Alchemilla baltica"), munuaispoimulehden ("Alchemilla murbeckiana") ja terävälovipoimulehden ("Alchemilla wichurae") kanssa.
Harvahammaspoimulehti voi kasvaa noin 30 cm korkeaksi ja sen varret ovat lähes ylös asti karvapeitteiset. Lehtiruodit ovat varsien tapaan karvaiset. Lehdet ovat muodoltaan pyöreitä sekä vaaleanvihreitä, ja niissä on karvoitusta alapinnalla vain kulmissa ja poimuissa. Lehdissä on seitsemästä yhdeksään matalaa, pyöreäkärkistä sekä hammaslaitaista liuskaa, ja jokaisen liuskan laidoissa on 13–17 hammasta. Lehtiruotia lähinnä olevien liuskojen välissä on suurempi rako kuin muiden liuskojen väleissä. Harvahammaspoimulehden kukat ovat harvoissa, mutta tuuheissa kukkarykelmissä, joissa yksittäiset kukat ovat pieniä sekä kellertäviä. Kukkapohjukset ja kukkaperät ovat kaljuja. Harvahammaspoimulehti kukkii kesä–heinäkuussa.
Harvahammaspoimulehti kasvaa niityillä, rannoilla ja koivikoissa. Harvahammaspoimulehteä kasvaa Suomessa lähinnä käsivarren Lapissa, Enontekiöllä, minkä lisäksi sitä on tavattu myös Utsjoelta ja Sodankylästä. Ruotsissa harvahammaspoimulehteä tavataan harvinaisena pohjoisimmissa osissa.
Shule

Shule () on piirikunta Kašgarin prefektuurissa Sinkiangin uiguurien autonomisella alueella Kiinassa. Sen asukasluku vuonna 2010 oli yhteensä 312 455 ja pinta-ala 2 262 km².
"Shule" on kiinalaisissa lähteissä mainittu Kašgarin historiallinen nimi. Sama nimi toistuu tiibetiläisissä lähteissä muodossa "Śu-lig". Kiinalaisen historiankirja "Hanshun" mukaan se oli yksi 48:ta ruhtinaskunnasta niin sanotuilla läntisillä alueilla. Nykyinen kiinalainen Shule tai "Uusi Kašgar" sijaitsee kuitenkin noin 8 kilometriä etelään alkuperäisestä Kašgarista. Se on muodostunut Kašgarin vanhasta kiinalaisesta kaupunginosasta, jonka alkuperäinen nimi oli "Hancheng". Erillinen kaupunkinsa siitä kehittyi varsinaisesti vasta 1930-luvun kapinoiden ja epävakauden aikana. Uiguurit valtasivat Kašgarin vanhankaupungin ja puolustivat sitä Ma Zhongyingin johtamia hui-kiinalaisia ja Kiinan keskushallinnon joukkoja vastaan. Nykyisin se eroaa vanhasta Kašgarista myös nykyaikaisemman rakennuskantansa kautta.
Kone-Suomi

Kone-Suomi on historiateos, joka käsittelee suomalaisia tekno-, house- ja elektromusiikin alakulttuureja. Se on ensimmäinen näitä musiikinlajeja käsittelevä suomalainen kirja, joka on ilmestynyt Sam Inkisen teoksen "Tekno: digitaalisen tanssimusiikin historia, filosofia ja tulevaisuus" jälkeen. Kirja piirtää alakulttuurien kuvaa osana laajempia yhteiskunnallisia mullistuksia.
Kirja on muodoltaan artikkelikokoelma, jossa on 21 erillistä artikkelia. Niitä ovat kirjoittaneet teoksen myös toimittanut Kalle Kinnunen sekä muiden muassa Iida Sofia Hirvonen, Perttu Häkkinen, Minna Kontkanen, Mikko Mattlar, Oskari Onninen ja Janne Siironen.
Artikkelien aiheina ovat muiden muassa teknotapahtumat ja niiden järjestäjät kuten Hyperdelic Housers, konemusiikin vastaanotto suomalaisessa musiikkijournalismissa, useat eri DJ:t, Flow-festivaali, Weekend-festivaali ja yhtye Huoratron. Kirjaan on haastateltu yli viittäkymmentä alakulttuurin vaikuttajaa, esimerkiksi Mika Vainiota, Jori Hulkkosta, DJ Orkideaa, Hannu Niemistä, Leena Lehtistä, Mikko Viljakaista ja Toni Rantasta.
Tausta.
Kinnunen lähti suunnittelemaan kirjaa kustantaja Iina Eskon pyynnöstä yhdessä Perttu Häkkisen kanssa vuonna 2014. Kinnunen kertoi YleX:n haastattelussa kirjan tekemisen motiiveista: ”Tämä on ollut meille rakas alakulttuuri ja olemisen tila. Musiikki yhdistää ihmisiä ja tuo heidät tiettyihin tilanteisiin. Sitä kuunnellaan yhdessä, mutta olennaisempaa on sosiaalisuus ja sen monimuotoisuus: voit olla bileissä yksinkin. Introvertti ihminen voi nauttia teknobileistä, joissa ei ole pakko olla toisten kanssa.” Artikkelien aihevalintoja Kinnunen kuvaili näin: ”On heimoja, joita yhdistää tämä musiikki, mutta todelliset syyt, jotka yhdistävät tyyppejä voivat olla myös ideologisia, esteettisiä, seksuaalisia tai kemiallisia. Kaikki kiinnostava populaarimusiikista kirjoittaminen on lopulta kirjoittamista identiteeteistä, siitä millaisia ihmiset oikeastaan ovat.”
Arvostelut.
Soundi-lehden päätoimittajan Mikko Meriläisen mukaan Kone-Suomi on ”parhaita suomalaisia musiikkikirjoja koskaan”. Meriläisen mukaan näkemyksellistä ja taitavasti kirjoitettua kirjaa lukee ahmien. ”Kone-Suomi myös tallentaa kiinnostavaa aikalais- ja paikalliskulttuuria muualtakin kuin vain pääkaupunkiseudulta. Ja lisäksi kirja on poikkeuksellisen kaunis esine.”
”Tiukan historiallisen kronikoinnin sijaan kirjan artikkeleista välittyy halu ymmärtää sitä, mitä konemusiikki tarkoittaa ja miltä se on meistä kansakuntana tuntunut”, kirjoittaa Jantso Jokelin Aamulehdessä. ”Konemusiikin rantautumista Suomeen voisikin pitää teeman variaationa siitä, kuinka Suomi löysi tiensä ulos metsästä.”
Helsingin Sanomien Ilkka Mattilan mukaan teos on ”värikäs ja huojuva, mutta viihdyttävä”.
”Konemusiikki jakautuu lukuisiin alanimikkeisiin teknosta acidiin ja housesta tranceen. Kirja käsittelee erot ja yhtäläisyydet sekä miltei kaiken aiheeseen liittyvän hippireivaajista gay-elementteihin. Painopisteinä voi pitää laitekeskeisyyttä, intoa uudesta musiikinlajista sekä huolta valtavirtaistumisesta”, kuvailee Suomen Kuvalehden Herman Raivio. ”Konemusiikkia katsotaan kirjassa sisältäpäin, mikä on sekä etu että haitta.”
Gadsdenin lippu

Gadsdenin lippu (engl. "Gadsden flag") on historiallinen yhdysvaltalainen lippu, jossa on keltaisella taustalla kalkkarokäärme sekä teksti "Dont" [sic] "Tread on Me ("suom". Älä astu päälleni)". Lippu on nimetty siirtokuntien armeijassa palvelleen yhdysvaltalaisen kenraalin Christopher Gadsdenin mukaan. Patriootit käyttivät lippua Yhdysvaltain vapaussodassa.
Nykyisin lippua on käytetty muun muassa teekutsuliikkeen mielenosoituksissa, jossa vastustetaan liian korkeaa verotusta ja valtion menoja.
Toyota Voltz

Toyota Voltz on Japanissa myytävä neliovinen, hatchback-mallinen henkilöauto, joka on käytännössä sama auto kuin Pontiac Vibe ja Pohjois-Amerikan markkinoilla myytävä Toyota Matrix – ainoastaan tarrat on muutettu. Voltz valmistetaan Viben tavoin Fremontissa, Kaliforniassa, NUMMI-nimisellä tehtaalla (New United Motor Manufacturing Inc.), joka on General Motorsin ja Toyotan yhteinen hanke. Voltz oli myynnissä vuosina 2002–2004. Voltzista on olemassa myös nelivetoinen versio, josta tehoa on hieman vähennetty, jotta vääntöä on saatu lisää.
Voltzin moottori on sama kuin Toyota Celicassa: 1ZZ-versiossa on VVT-i ja 2ZZ-versiossa VVTL-i.
Moottorivaihtoehdot:
Suuri onnettomuus viljavarastossa

Suuri onnettomuus viljavarastossa (, ”Viljakeinottelija”) on vuonna 1916 valmistunut tanskalainen mykkäelokuva. Vilhelm Glückstadtin ohjaaman draaman pääosaa esittää Valdemar Møller.
Juoni.
Keinotteleva viljakauppias ahtaa varastonsa liian täyteen. Kun rakennus sortuu ja syttyy tuleen, hän jää liekkien vangiksi. Kauppias kutsuu puhelimella apua, ja hänen tyttärensä ja tämän sulhanen pelastavat hänet. Kauppiasta tavoitellut femme fatale saa surmansa takaa-ajossa.
Tuotanto.
Filmfabriken Danmarkin tuottama "Suuri onnettomuus viljavarastossa" valmistui vuonna 1916, mutta sai Tanskan ensi-iltansa vasta kahta vuotta myöhemmin. Vilhelm Glückstadtin ohjaajuutta ei pidetä täysin varmana.
Puutteellisena kopiona säilyneen elokuvan ansioita ovat sen kuvaus ja leikkaus, jotka tuovat mieleen 1920-luvun saksalaisen ekspressionismin. Suomessa ”jännittävää nykyajan draamaa” esitettiin pian sen valmistuttua syksyllä 1916.
Elokuva on nähtävissä European Film Gateway -sivustolla.
Valdemar Møller

Hans Valdemar Møller (19. tammikuuta 1885 Kööpenhamina – 16. helmikuuta 1947) oli tanskalainen näyttelijä. 
Valdemar Møller syntyi syyttäjän ja näyttelijän perheeseen. Hän opiskeli Kuninkaallisen teatterin näyttelijäkoulussa ja työskenteli siellä vuodesta 1905 aina kuolemaansa saakka. Møllerin elokuvaura alkoi Nordisk Filmillä vuonna 1908. Vuodesta 1912 hän teki yli 30 elokuvaa Filmfabriken Danmarkilla, usein vaimonsa Hildur Møllerin kanssa. Vuodesta 1917 hän työskenteli Olaf Fønssin Dansk Filmillä ja Dansk Astra Filmillä. Kaikkiaan Møller näytteli lähes 50 mykkäelokuvassa ja lähes 20 äänielokuvassa. Hän teki myös paljon radiokuunnelmia. Møllerin sisar Petrine Sonne oli myös näyttelijä.
OnePlus 5T

OnePlus 5T on OnePlussan valmistama älypuhelin, joka on OnePlus 5:n seuraaja.
Julkistus.
OnePlus julkaisi OnePlus 5T:n 16. marraskuuta 2017 New Yorkissa järjestetyssä tilaisuudessa. 
Ominaisuudet.
Puhelin on saatavilla pienemmällä 64 gigatavun tallennustilalla ja kuuden gigatavun RAM-muistilla varustettuna mallina sekä suuremmalla 128 gigatavun tallennustilalla ja kahdeksan gigatavun RAM-muistilla varustettuna mallina. Toisin kuin edeltäjänsä, molemmat versiot julkaistiin ainoastaan mustana. Puhelimesta julkaistiin myös valkoinen Star Wars -erikoisversio, joka tuli myyntiin 13. joulukuuta 2017 -elokuvan ensi-illan yhteydessä. Erikoisversion mukana toimitetaan Kylo Ren -suojakotelo sekä puhelimeen esiasennettua Star Wars mediamateriaalia.
Puhelimessa on Qualcomm Snapdragon 835 prosessori ja Adreno 540 grafiikkapiiri. Uutena ominaisuutena puhelimen lukituksen voi avata kasvojentunnistuksella. Myös puhelimen AMOLED-näyttö on nyt 18:9 kuvasuhteinen AMOLED tavallisen 16:9 kuvasuhteen sijaan. Uuden suuremman näytön vuoksi puhelimen sormejälkitunnistin on siirretty takapinnalle.
Hanoi Hannah

Trịnh Thị Ngọ (1931 – 30. syyskuuta 2016) oli vietnamilainen radiopersoona, joka tuli Vietnamin sodan aikana tunnetuksi lempinimellä Hanoi Hannah amerikkalaissotilaille suunnatuista englanninkielisistä propagandaradiolähetyksistään.
Elämäkerta.
Ngọ syntyi Hanoissa vuonna 1931, mutta hänen tarkkaa syntymäpäiväänsä ei tunneta. 1950-luvulla hän opetteli englannin kieltä yksityisten opettajien avulla omien sanojensa mukaan ihastuttuaan amerikkalaisiin Hollywood-elokuviin, kuten "Tuulen viemää". Vuonna 1955 hän aloitti työnsä Voice of Vietnam -radioasemalla käyttäen radiouransa alkupuolella nimeä Thu Hương, joka oli hänen mukaansa helpompi lausua.
Erityisen tunnetuksi Ngọ tuli vuonna 1965 aloitetuista amerikkalaisia vastaan suunnatuista radiolähetyksistään Vietnamin sodan aikana. Lempinimensä "Hanoi Hannah" hän sai amerikkalaisjoukoilta ja nimi annettiin toisen maailmansodan Tokion Ruusun ja Korean sodan Seoul City Suen mukaisesti. Hanoi Hannahin lähetykset olivat tyypillisesti 30 minuuttia pitkiä ja niihin kuului kuluneen kuukauden aikana kuolleiden amerikkalaissotilaiden nimien luettelo. Muita lähetysten aiheita olivat esimerkiksi amerikkalaisten sotatoimien kritisointi, sodan vastaisen liikkeen kehuminen ja amerikkalaisten luokka- ja rotuerojen esilletuonti. Lähetyksiin kuului myös musiikkia ja niissä esitettyjä artisteja olivat esimerkiksi Pete Seeger ja Joan Baez, jotka olivat tulleet tunnetuiksi sodan vastustajina. Lähetysten tarkoitus oli psykologinen sodankäynti amerikkalaisia vastaan, mutta varsinaisia todisteita niiden hyödyllisyydestä ei ole. Usein lähetykset lähinnä suututtivat tai huvittivat kuuntelijoitaan. Jotkut amerikkalaiset sotavangit kuvailivat kovaäänisillä kuulutettuja lähetyksiä hyödyllisiksi niiden toimiessa yhtenä harvoista uutisten lähteistä ulkomaailmasta. Pariisin rauha vuonna 1973 alkoi tehdä Hanoi Hannahin lähetyksistä tarpeettomia ja ne lopetettiin vuoden 1975 jälkeen. Ngọ muutti miehensä kanssa vuonna 1976 Hồ Chí Minhin kaupunkiin, jossa hän työskenteli televisioalalla. Ngọ kuoli Hồ Chí Minhin kaupungissa 30. syyskuuta 2016 ollessaan noin 85-vuotias.
Telluset

Telluset (engl. "Aliens Next Door", sukunimeltään The Peoples Family) on yhdysvaltalais-kanadalainen piirrossarja. Sen tuotti Perennial Pictures Film Corporation. "Telluset"-piirrossarjasta on tehty kaksi erikoisjaksoa: "Telluset: Avaruuden valloittajat""" (1989) ja "Telluset: Joulu avaruudessa""" (1991), joka julkaistiin Showtime VHS -julkaisuna suomeksi tekstitettynä vuonna 1992. 
Äänirooleissa.
Alena Chadimová

Alena Chadimová (s. 22. marraskuuta 1931 Olomouc) on tšekkoslovakialainen kilpauransa päättänyt telinevoimistelija ja olympiamitalisti.
Chadimová voitti joukkuekilpailusta olympiapronssia Helsingissä 1952. Hän kilpaili Helsingissä myös ottelussa ja sijoittui yhteisvoimistelussa kuudenneksi. MM-kilpailuissa Chadimová saavutti joukkuekilpailun pronssia Roomassa 1954.
Hana Bobková

Hana Bobková (19. helmikuuta 1929 Praha – 2017) oli Tšekkoslovakiaa edustanut telinevoimistelija ja olympiamitalisti.
Bobková voitti joukkuekilpailusta olympiapronssia Helsingissä 1952. Hän kilpaili Helsingissä myös ottelussa ja sijoittui yhteisvoimistelussa kuudenneksi. Myöhemmin sukunimen Vláčilová ottanut Bobková kuoli vuonna 2017.
Věra Vančurová

Věra Vančurová (17. syyskuuta 1932 Praha – 6. helmikuuta 2018) oli Tšekkoslovakiaa edustanut telinevoimistelija ja olympiamitalisti.
Vančurová voitti joukkuekilpailusta olympiapronssia Helsingissä 1952. Hän kilpaili Helsingissä myös ottelussa ja sijoittui yhteisvoimistelussa kuudenneksi. MM-kilpailuissa Vančurová saavutti joukkuekilpailun pronssia Roomassa 1954. Hän kuoli 6. helmikuuta 2018.
Matylda Matoušková

Matylda Růžičková (o.s. Šínová, ent. Matoušková, s. 29. maaliskuuta 1933 Brno) on Tšekkoslovakiaa edustanut, kilpauransa päättänyt telinevoimistelija ja olympiamitalisti.
Matoušková saavutti joukkuekilpailusta olympiahopeaa Roomassa 1960 ja olympiapronssia Helsingissä 1952. Hän kilpaili myös Melbournen kesäolympialaisissa 1956 missä oli joukkuekilpailussa viides. Yhteisvoimistelussa Matoušková sijoittui Tšekkoslovakian joukkueessa Helsingissä kuudenneksi ja Melbournessa seitsemänneksi. MM-kilpailuissa Matoušková saavutti joukkuekilpailun hopeaa Moskovassa 1958. Hän avioitui sittemmin telinevoimistelun olympiamitalisti Zdeněk Růžičkan kanssa.
Kuqa

Kuqa (, ) on piirikunta Aksun prefektuurissa Sinkiangin uiguurien autonomisella alueella Kiinassa. Vuonna 2010 piirikunnan alueella oli 462 588 asukasta ja sen pinta-ala oli 14 529 km². Kuqa oli aikanaan tärkeä buddhalaisuuden keskus Tarimin altaan alueella ja se sijaitsee historiallisen silkkitien varrella.
Historia.
Varhaiset kiinalaiset historialliset lähteet mainitsevat Kuqan pienenä Guici-nimisenä kuningaskuntana. Paikalliset asukkaat puhuivat alun perin tokaarisiin kieliin kuuluvaa tokaari B:tä. Tokaarilaiset kielet kuuluvat indoeurooppalaiseen kielikuntaan. Paikka sijaitsi historiallisen silkkitien pohjoishaaran varrella ja Kuqasta kehkeytyi tärkeä buddhalaisuuden keskus. Buddhalaisuus levisi muuallekin Tarimin altaan alueelle silkkitietä pitkin, mutta Kuqa oli alueen buddhalaisista keskuksista yksi ensimmäisistä ja se omaksuttiin Kuqassa ensimmäisellä vuosisadalla jaa. Yksi tunnetuimmista buddhalaisia tekstejä kiinaksi kääntäneistä oli Kumarajiva (344-413) ja hän oli syntynyt Kuqassa. Kiinalainen pyhiinvaeltaja Xuanzang kuvaili 630-luvulla Kuqassa olevan sata luostaria ja noin 5 000 munkkia. Yksi tärkeimmistä luostareista oli Kizilin luolat nykyisen Kuqan länsipuolella. Buddhalaisuuden ohella kaupunki oli tunnettu myös muusikoistaan.
Kiinan Tang-dyanastia hallitsi Kuqan kuningaskuntaa vuodesta 658 700-luvun loppupuolelle saakka. Sen jälkeen kiinan valta alueella muuttui lähinnä muodolliseksi ja uiguurivaltakunnan hajottua Turfaniin asettuneet uiguurit valtasivat Kuqan alueen. Sittemmin sen asukkaat kääntyivät islamin uskoon ja kiinalaisvalta palasi alueelle 1700-luvulla. Nykyaikana kaupunkiin on tullut han-kiinalaisia siirtolaisia ja kaupunki on jakautunut muslimien ja kiinalaisten asuttamiin kaupungin osiin.